Document ID: 32007D0325

РЕШЕНИЕ НА КОМИСИЯТА
от 27 април 2007 година
относно приключване на сметките на разплащателните агенции на Чешката република, Естония, Кипър, Латвия, Литва, Унгария, Малта, Полша, Словения и Словакия за разходите за развитие на селските райони, финансирани от секция „Гарантиране“ на Европейския фонд за ориентиране и гарантиране на земеделието (ФЕОГА), за финансовата 2006 година
(нотифицирано под номер C(2007) 1893)
(само текстовете на чешки, естонски, гръцки, английски, латвийски, литовски, унгарски, полски, словашки и словенски език са автентични)
(2007/325/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (EО) № 1258/1999 на Съвета от 17 май 1999 г. за финансиране на Общата селскостопанска политика (1), и по-специално член 7, параграф 3 от него,
след консултации с Комитета на фонда,
като се има предвид, че:
(1)
На основата на годишните отчети, представени от Чешката република, Естония, Кипър, Латвия, Литва, Унгария, Малта, Полша, Словения и Словакия, относно разходите за развитие на селските райони, придружени от изискваната информация, сметките на разплащателните агенции, посочени в член 4, параграф 1 от Регламент (ЕО) № 1258/1999, следва да бъдат приключени. Приключването обхваща пълнотата, точността и истинността на предадените сметки по смисъла на докладите, изготвени от сертифициращите органи.
(2)
Сроковете, дадени на Чешката република, Естония, Кипър, Латвия, Литва, Унгария, Малта, Полша, Словения и Словакия, за представяне на Комисията на документите, посочени в член 6, параграф 1, буква б) от Регламент (EО) № 1258/1999 и в член 4, параграф 1 от Регламент (EO) № 1663/95 на Комисията от 7 юли 1995 г. за определяне на подробни правила за прилагане на Регламент (EИО) № 729/70 на Съвета относно процедурата за приключване на сметките на ФЕОГА, секция „Гарантиране“ (2), са изтекли.
(3)
Комисията провери получената информация и съобщи на Чешката република, Естония, Кипър, Латвия, Литва, Унгария, Малта, Полша, Словения и Словакия преди 31 март 2007 г. резултатите от проверката заедно с необходимите поправки.
(4)
По отношение на разходите за развитие на селските райони по член 7, параграф 2 от Регламент (EО) № 27/2004 на Комисията от 5 януари 2004 г. относно определяне на преходни подробни правила за прилагането на Регламент (EО) № 1257/1999 на Съвета по отношение на финансирането, чрез секцията „Гарантиране“ на Европейския фонд за ориентиране и гарантиране на земеделието, на мерките за развитие на селските райони в Чешката република, Естония, Кипър, Латвия, Литва, Унгария, Малта, Полша, Словения и Словакия (3), резултатът от решението за приключване на сметките следва да се извади от или да се добави към следващите плащания от страна на Комисията.
(5)
В светлината на извършената проверка годишните отчети и съпътстващите ги документи позволяват на Комисията да вземе решение относно пълнотата, точността и истинността на предадените сметки за някои от разплащателните агенции. Подробностите за тези суми бяха описани в обобщения доклад, който бе представен на Комитета на фонда заедно с настоящото решение.
(6)
В светлината на извършената проверка информацията, предоставена от някои от разплащателните агенции, изисква допълнителни проучвания и техните сметки не могат да бъдат приключени с това решение.
(7)
По отношение на разходите за развитие на селските райони по Регламент (EО) № 27/2004 сумите за възстановяване или плащане по решението за приключване на сметките следва да се извадят от или да се добавят към следващите плащания.
(8)
В съответствие с член 7, параграф 3, втора алинея от Регламент (EО) № 1258/1999 и член 7, параграф 1 от Регламент (EО) № 1663/95 настоящото решение не засяга решенията, взети впоследствие от Комисията, които изключват от финансиране от Общността на разходи, които не са направени в съответствие с правилата на Общността,
ПРИЕ НАСТОЯЩОТО РЕШЕНИЕ:
Член 1
Без да отменя валидността на член 2, сумите, които следва да бъдат възстановени от или платени на всяка от държавите-членки съгласно настоящото решение в сферата на мерките за развитие на селските райони в Чешката република, Естония, Кипър, Латвия, Литва, Унгария, Малта, Полша, Словения и Словакия, са посочени в приложение II и приложение III.
Член 2
За финансовата 2006 година сметките на разплащателните агенции на държавите-членки относно разходите за развитие на селските райони в Чешката република, Естония, Кипър, Латвия, Литва, Унгария, Малта, Полша, Словения и Словакия, посочени в приложение III, се отделят от настоящото решение и ще бъдат предмет на бъдещо решение за приключване.
Член 3
Адресати на настоящото решение са Чешката Република, Република Естония, Република Кипър, Република Латвия, Република Литва, Република Унгария, Република Малта, Република Полша, Република Словения и Словашката република.
Съставено в Брюксел на 27 април 2007 година.

Labels: 4
18
15
19